Ondersoek vind diskriminasie by Kaapstad-skoolLeerders van Sans Souci Girls’ High School betoog Vrydag (2 September 2016) by die skool. Foto: Twitter via @FeesMustFallWC ŉ Ondersoek oor ontwrigtings in September by die Sans Souci Girls High School in Newlands, Kaapstad, is afgehandel en het bevind dat “diskriminerende praktyke” by die skool bestaan. Die ondersoek is gedoen nadat leerders van die hoërskool op 1 en 2 September op die skoolterrein betoog het oor beweerde rassisme. Maroela Media het vroeër berig Sans Souci was die vierde skool daardie week waar die skoolbestuur en onderwysers van rassisme beskuldig is en waar swart leerders beweer daar word teen hulle gediskrimineer. Die leerders het onder meer beweer hulle word nie toegelaat om hul hare natuurlik te dra nie, hulle word gedwing om in Afrikaans te leer en kry strafpunte indien hulle hul moedertaal op die skoolterrein praat. Debbie Schäfer, die Wes-Kaapse LUR vir onderwys, het Dinsdag in ŉ verklaring gesê die ondersoek het bevind ŉ “aantal diskriminerende praktyke het aanleiding gegee tot verstaanbare ongelukkigheid onder die leerders en stappe is reeds gedoen om hierdie praktyke reg te stel”. Schäfer het gesê die verslag is deur vier senior amptenare van die provinsie se departement van onderwys saamgestel. Die verslag beveel onder meer aan dat die skool se gedragskode hersien word, sowel as die skool se beleid oor hare. Betogende leerders het destyds ŉ memorandum met hul eise aan die departement van onderwys oorhandig, waarin hulle onder meer geëis het dat Charmaine Murray, die skoolhoof, onmiddellik bedank. Volgens Schäfer het Murray aan die einde van 2016 afgetree ná 36 jaar diens. “Hoewel sy op aftree ouderdom is, het sy aangedui haar besluit is gegrond op die trauma van die gebeure en sy het geglo dit sal in haar eie en in die skool se beste belang wees om af te tree,” het Schäfer gesê.